MERKÚR

MÉRETEI | A Merkúr a Naphoz legközelebbi, méretét tekintve pedig a legkisebb bolygó. Naptól mért közepes távolság: 57 910 000 km (0.38 CSE) átmérő: 4 878 km tömeg: 3.30*1023 kg További adatok
MITOLÓGIA | Merkúr a római mitológiában a kereskedelem istene. A rómaiak Hermésszel azonosították, aki a görög mitológiában az istenek követe, az utasok oltalmazója, a holt lelkek vezetője.

MEGFIGYELÉSE | A Merkúrt csak egyetlen űrszonda, a Mariner-10 látogatta meg. 1973-ban és 1974-ben háromszor repült el mellette. Felszínének csak a 45%-át térképezték fel. A Merkúr bolygó viszonylag fényes, mégis elég nehéz megfigyelnünk, mert mindig a Nap közelében jár, ezért csak akkor figyelhető meg távcső nélkül, amikor este vagy hajnalban a horizont közelében tartózkodik. A bolygó észlelését az is nehezíti, hogy korongjának átmérője még távcsőben is rendkívül kicsinynek látszik.
KERINGÉS- FORGÁS | A bolygó háromszor fordul meg tengelye körül, mialatt két teljes keringést végez a Nap körül, tehát két Merkúr-év három Merkúr-napból áll. A keringési és a forgási periódus hosszának e különleges arányáért a bolygó testében fellépett erős dagálysúrlódás a felelős. A Merkúr rendkívüli mértékben elnyúlt ellipszis alakú pályája idézte elő, hogy a bolygó két keringés alatt három forgást végez. Amikor a Merkúr a legközelebb jár a Naphoz, pályamenti sebessége olyan nagy, hogy az ebből adódó szögsebesség felülmúlja a tengelyforgásét. Ezért néhány napon át a Nap a szokásossal ellentétes irányban haladna az égen, majd ismét megfordulva folytatná útját az égitestek között.
FELSZÍNE | A Merkúr felszíne a Holdéhoz hasonló: kráterekkel borított fennsíkok és egyenletesebb felszínű vulkanikus síkságok tagolják. Felszínén terül el a mintegy 1400 km átmérőjű koncentrikus, kör alakú Caloris medence, amely egy hatalmas becsapódás során keletkezhetett.
HŐMÉRSÉKLETE | A Merkúr felületének minden négyzetméterére hatszor annyi sugárzás érkezik a Napból, mint a Föld azonos nagyságú területére. A bolygó nappali hőmérséklete elég magas, átlagban 600 K (kb. 330 Celsius fok), miközben eléri a 750 K (480 Celsius fok) körüli maximumot. Ugyanakkor éjszaka a hőmérséklet 90 K-re (kb. -180 Celsius fok) süllyed.
LÉGKÖRE | A Merkúrnak nincs észrevehető sűrűségű légköre. Tekintettel arra ugyanis, hogy a bolygó napsütötte oldala igen forró, fel kell tételeznünk, hogy még a legnehezebb gázok is eltávoztak onnan.
MÁGNESES TÉR | A Merkúr mágneses tere csaknem eléri a Földön mért mágneses tér erősségének 1%-át.
HOLDJAI | A Merkúrnak nincs holdja.

VISSZA A FŐOLDALRA